Komisijos direktyva 98/21/EB
1998 m. balandžio 8 d.
iš dalies keičianti Tarybos direktyvą 93/16/EEB, skirtą padėti laisvam gydytojų judėjimui ir jų diplomų, pažymėjimų ir kitų oficialią kvalifikaciją patvirtinančių dokumentų abipusiam pripažinimui
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 49 straipsnį, 57 straipsnio 1 dalį ir 2 dalies pirmą bei trečią sakinius ir 66 straipsnį,
atsižvelgdama į 1993 m. balandžio 5 d. Tarybos Direktyvą 93/16/EEB, skirtą padėti laisvam gydytojų judėjimui ir jų diplomų, pažymėjimų ir kitų oficialią kvalifikaciją patvirtinančių dokumentų abipusiam pripažinimui [1] su paskutiniais pakeitimais, padarytais Europos Parlamento ir Tarybos Direktyva 97/50/EB [2], ypač į jos 44a straipsnį,
kadangi Nyderlandai yra pateikę pagrįstą prašymą iš dalies pakeisti tos valstybės narės profesinės medicinos pavadinimą specializuotos medicinos pavadinimų, vartojamų tik dviejų ar daugiau valstybių narių, sąraše;
kadangi Belgija ir Liuksemburgas yra pateikę pagrįstus prašymus įtraukti tų valstybių narių profesinę mediciną į specializuotos medicinos pavadinimų, vartojamų tik dviejų ar daugiau valstybių narių, sąrašą;
kadangi Švedija yra pateikusi pagrįstą prašymą įtraukti tos valstybės narės socialinę mediciną į specializuotos medicinos pavadinimų, vartojamų tik dviejų ar daugiau valstybių narių, sąrašą;
kadangi šioje direktyvoje numatytos priemonės atitinka Visuomenės sveikatos vyresniųjų pareigūnų komiteto, įsteigto Tarybos sprendimu 75/365/EEB [3], nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 93/16/EEB 7 straipsnio 2 dalis iš dalies keičiama taip:
a) pozicija
"profesinė medicina"
papildoma šiuo įrašu:
"Belgija: médecine du travail/arbeidsgeneeskunde,
Liuksemburgas: médecine du travail";
b) pozicijoje "profesinė medicina" pavadinimas "arbeids- en bedrijfsgeneeskunde", esantis ties įrašu "Nyderlandai", pakeičiamas pavadinimu "arbeid en gezondheid";
c) pozicija
"socialinė medicina"
papildoma šiuo įrašu:
"Švedija: Socialmedicin."
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 1998 m. gruodžio 31 d., įgyvendina šia direktyvą. Apie tai jos nedelsdamos praneša Komisijai.
Nuostatose, priimtose vadovaujantis šia dalimi, daroma nuoroda į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 1998 m. balandžio 8 d.